Peter Lundin
Peter Lundin er en dansk-amerikansk seriemorder, der den 10. oktober 2000 tilstod drabene på sin samlever, Marianne Pedersen, og hendes to sønner. Han blev idømt livsvarigt fængsel. Han var tidligere dømt for at have dræbt sin mor, Anna Lundin.
Peter Lundin blev født i Danmark, men da han var få år gammel, flyttede forældrene til USA, hvor hans mors familie var bosat, og han voksede op i hhv. Florida og North Carolina. Efter at Lundin forlod skolen som 16-årig, ernærede han sig ved arbejde i byggebranchen, i restaurationsbranchen, samt ved salg af stoffer.
I april 1991 dræbte Peter Lundin sin mor, den tyskfødte Anna Lundin. Sammen med sin far, Ole Lundin, gravede han liget ned på en sandstrand ved Cape Hatteras på USA's østkyst. Anna Lundin blev først fundet og identificeret den 20. maj 1992.
I 1993 blev Peter Lundin idømt 20 års fængsel for at have dræbt sin mor ved kvælning og begravet hende. Han bliver sendt til afsoning i højsikkerhedsfængslet Lillington i North Carolina; dommen blev senere nedsat til 15 år. TV2 udsendte i 1994 en tv-dokumenter om Lundin og drabet på hans mor, og denne gjorde sagen landskendt i Danmark.
På grund af pladsmangel i amerikanske fængsler blev Peter Lundin løsladt i 1999, og han blev udvist til Danmark, hvor han har statsborgerskab. Kort tid efter indledte han et forhold til Marianne Pedersen.
Den 16. juni 2000 dræbte han i Rødovre Marianne Pedersen og hendes to børn. Det formodes, at han parterede ligene og skilte sig af med ligdelene i affaldssække sammen med almindelig storskrald. Ligene er aldrig blevet fundet. Han blev i 2001 idømt livsvarigt fængsel; dommen blev enstemmigt vedtaget.
Peter Lundin ændrede efterfølgende navn til Bjarne Skounborg. Han har tidligere også heddet Niels Schaftner.